NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD - 1645/2015

**1722a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov (tlač 1722) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

 Národná rada Slovenskej republiky uznesením z 23. septembra 2015 č. 1933 sa uzniesla prerokovať **vládny návrh zákona** **o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov (tlač 1722)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre zdravotníctvo,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež
a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov (tlač 1722**)** zaujali **výbory** Národnej rady Slovenskej republiky tieto **stanoviská:**

**Výbor Národnej rady Slovenskej republiky pre sociálne veci** o návrhu rokoval 1. októbra 2015 a uznesením č. 196 odporučil návrh zákona schváliť.

**Ústavnoprávny výbor Národnej rady Slovenskej republiky** v uznesení č. 691 z 3. novembra 2015,

**Výbor Národnej rady Slovenskej republiky pre zdravotníctvo** v uznesení č. 177 z 26. októbra 2015 a

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 201 z 5. novembra 2015

**zhodne** **odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

V čl. I § 1 sa vypúšťajú slová „uznávanie odbornej kvalifikácie na výkon zdravotníckeho povolania,“.

Legislatívnotechnická úprava na odstránenie duplicitného vyjadrenia v súvislosti s procesom uznávania odborných kvalifikácií, ktorý je už v predmete úpravy v § 1 uvedený.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 3 ods. 1 písm. d) sa za slovo „predpismi“ vkladajú slová „okrem všeobecného kvalifikačného predpokladu, ktorým je stupeň vzdelania, najmä v študijnom odbore v skupine študijných odborov sociálne, ekonomické a právne vedy“.

Definícia regulovaného povolania sa mení v nadväznosti na rozhodnutie Súdneho dvora č. C‑298/14 z 6. októbra 2015, vo veci „Návrh na začatie prejudiciálneho konania – Voľný pohyb osôb – Články 45 ZFEÚ a 49 ZFEÚ – Pracovníci – Zamestnanie vo verejnej správe – Smernica 2005/36/ES – Uznávanie odborných kvalifikácií – Pojem ‚regulované povolanie‘ – Pripustenie do výberového konania na funkcie referendárov na Kasačnom súde (Belgicko)“. Jedným zo záverov uvedeného rozhodnutia je, že regulovanými povolaniami sa nechápu povolania, kde nie je stanovený presne vymedzený kvalifikačný predpoklad s obsahom požadovaného vzdelania ale len stupeň vzdelania v odbore právo, ekonomika a sociálne vedy. Uvedený záver korešponduje so stanoviskom Európskej komisie č. COM(2002) 694 a COM(2010)373.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 4 ods. 2 sa text „vysokoškolské vzdelanie tretieho stupňa absolvovaním študijného programu tretieho stupňa, ktorého štandardná dĺžka štúdia je najmenej tri roky“ označuje ako písmeno d). Zároveň sa zrušuje označenie tohto textu ako tretieho bodu v písmene c).

Legislatívno-technická pripomienka. Odstraňuje sa chyba v označení textu ako písm. c) tretí bod namiesto jeho označenia ako písmena d).

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 15 odseky 1 a 2 znejú:

„(1) Príslušný orgán uzná odbornú kvalifikáciu žiadateľa na výkon regulovaného povolania v Slovenskej republike, ak žiadateľ je držiteľom dokladu o odbornej kvalifikácii, ktorá sa na výkon tohto regulovaného povolania vyžaduje v inom členskom štáte.

(2) Príslušný orgán uzná odbornú kvalifikáciu žiadateľa na výkon regulovaného povolania v Slovenskej republike, ak žiadateľ

vykonával príslušné regulované povolanie najmenej jeden rok v pracovnom pomere na ustanovený týždenný pracovný čas alebo v rovnocennom trvaní pracovného pomeru na kratší pracovný čas počas predchádzajúcich desiatich rokov v inom členskom štáte, ktorý toto povolanie nereguluje a

je držiteľom dokladu o odbornej kvalifikácii, ktorý je vydaný podľa právnych predpisov členského štátu a potvrdzuje, že žiadateľ je spôsobilý na výkon príslušného regulovaného povolania.“.

Navrhovanou úpravou sa odstraňuje terminologická nejednotnosť pri používaní pojmu doklad o odbornej kvalifikácii. Zároveň sa v súlade s transponovanou smernicou spresňujú podmienky uznania odbornej kvalifikácie, ak žiadateľ vykonával príslušné povolanie v pracovnom pomere na kratší pracovný čas.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I nadpis nad § 18 znie: „Systém automatického uznávania odbornej kvalifikácie“.

Legislatívno-technická úprava na účely jednoznačnej štruktúry zákona pri odlíšení všeobecného systému a automatického systému uznávania odborných kvalifikácií

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I sa pod označenie § 18 vkladá nadpis, ktorý znie: „Uznanie odbornej kvalifikácie na výkon zdravotníckeho povolania“.

Legislatívno-technická úprava na účely jednoznačnej štruktúry zákona pri odlíšení všeobecného systému a automatického systému uznávania odborných kvalifikácií.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I sa doterajší text § 18 sa označuje ako odsek 1 a dopĺňa sa odsekmi 2 a 3, ktoré znejú:

„(2) Doklad o odbornej kvalifikácii na výkon zdravotníckeho povolania vydaný v treťom štáte sa automaticky uzná za rovnocenný s dokladom o odbornej kvalifikácii na výkon zdravotníckeho povolania vydaným v Slovenskej republike na základe uznaného dokladu o vzdelaní podľa § 13 ods. 2 a doplňujúcej skúšky vykonanej po uznaní dokladu o vzdelaní na uznanej vysokej škole alebo uznanej strednej škole v Slovenskej republike.

(3) Doplňujúca skúška podľa odseku 2 a jej spoplatnenie prebieha podľa vnútorných predpisov uznanej vysokej školy alebo uznanej strednej školy, na ktorej sa doplňujúca skúška vykonáva.“.

V nadväznosti na požiadavky aplikačnej praxe sa dopĺňa mechanizmus automatického uznávania dokladu o odbornej kvalifikácii na výkon zdravotníckeho povolania, ktorý bol vydaný v treťom štáte.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 23 ods. 4 písm. a) sa za slová „ktorý získal“ vkladá slovo „v“.

Dopĺňa sa chýbajúca predložka.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 26 ods. 6 sa na konci prvej vety pripája čiarka a tieto slová: „ak príslušný orgán neuplatňuje postup podľa odseku 7“.

Navrhovanou úpravou sa v uvedenom ustanovení zohľadňuje výnimka ustanovená v odseku 7, kedy príslušný orgán môže uložiť žiadateľovi vykonanie oboch foriem kompenzačných opatrení.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 31 sa odsek 2 dopĺňa písmenom f), ktoré znie:

„f) potvrdenie o vykonaní doplňujúcej skúšky podľa § 18 ods. 3, ak sa vyžaduje.“.

Legislatívno-technická úprava v nadväznosti na doplnenie mechanizmu automatického uznávania odborných kvalifikácií na výkon zdravotníckeho povolania získaných v treťom štáte.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 32 ods. 3 sa na konci pripája táto veta: „Príslušný orgán rozhodne o zamietnutí žiadosti o uznanie odbornej kvalifikácie, ak zistí o žiadateľovi výstrahu podľa § 52.“.

Navrhovanou úpravou sa dopĺňa dôvod, na základe ktorého nie je možné uznať odbornú kvalifikáciu žiadateľa, a to v prípade, ak o žiadateľovi je v informačnom systéme o vnútornom trhu evidovaná výstraha, že sa dopustil konania, na základe ktorého mu bol uložený zákaz alebo obmedzenie činnosti vzťahujúcej sa na príslušné regulované povolanie.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 32 ods. 5 sa slová „odseku 2 písm. c) a e) tohto ustanovenia“ nahrádzajú slovami „§ 31 ods. 2 písm. c) a e)“.

Oprava nesprávneho vnútorného odkazu. Náležitosti žiadosti sú uvedené v § 31 ods. 2, nie v § 32 ods. 2.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 34 ods. 2 sa na konci pripája táto veta: „V rozhodnutí o uznaní dokladu o vzdelaní sa uvedie, že toto rozhodnutie nie je dokladom o uznaní odbornej kvalifikácie.“.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 34 ods. 3 sa vypúšťa posledná veta.

V navrhovaných dvoch bodoch sa uskutočňuje úprava súvisiaca s obsahovo nesprávnym začlenením príslušnej vety do odseku 3 predmetného ustanovenia.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 35 ods. 1 a § 38 ods. 1 sa vypúšťajú slová „doplnenie chýbajúceho vzdelania, alebo“.

Predmetnou zmenou sa odstraňuje nejednoznačnosť v tom, že cieľom rozdielovej skúšky nie je doplnenie chýbajúceho vzdelania, ale odstránenie rozdielov vo vzdelaní.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 35 ods. 2 písm. a) sa za slová „preukazuje dokladom“ vkladá slovo „o“

Dopĺňa sa chýbajúca predložka.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 38 ods. 4 sa slovo „absolvent“ nahrádza slovom „žiadateľ“.

Legislatívno-technická pripomienka. Zabezpečuje sa dodržiavanie jednotnej terminológie návrhu zákona.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 39 ods. 2 úvodnej vete sa slová „Konanie o uznávanie“ nahrádzajú slovami „Konanie o uznaní“.

Jazykovo-štylistická pripomienka. Zjednocuje sa terminológia návrhu zákona – pri ostatných konaniach sa používa spojenie „konanie o uznaní“, ktoré z jazykového hľadiska lepšie vystihuje podstatu konania, ktorým je rozhodovanie o uznaní, nie o uznávaní dokladu.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 42 ods. 2 sa vypúšťajú slová „poskytovateľovi služieb“.

Vypúšťajú sa nadbytočné slová nesúvisiace s ostatným textom ustanovenia.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 42 ods. 5 sa slová „odseku 3“ nahrádzajú slovami „odseku 4“.

Opravuje sa nesprávny vnútorný odkaz. Lehota na doplnenie chýbajúcich dokladov alebo odstránenie nedostatkov je upravená v § 42 ods. 4.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 42 sa za odsek 6 vkladá nový odsek 7, ktorý znie:

„(7) Ak príslušný orgán zistí, že poskytovateľ služieb spĺňa podmienky na poskytovanie služieb, alebo ak poskytovateľ služieb úspešne vykonal skúšku spôsobilosti, vydá rozhodnutie, v ktorom poskytovateľovi služieb umožní poskytovať služby na území Slovenskej republiky.“.

Doterajšie odseky 7 a 8 sa označujú ako odseky 8 a 9.

Navrhovanou úpravou sa dopĺňa opomenuté pozitívne rozhodnutie preskúmavania poskytovania služieb v Slovenskej republike.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 45 ods. 1 sa nad slovom „predpisu“ odkaz „7)“ nahrádza odkazom „6)“.

Opravuje sa nesprávny odkaz na poznámku pod čiarou. Doklady, ktoré žiadateľ prikladá k žiadosti, sú uvedené vo vykonávacom nariadení Komisie (EÚ) č. 2015/983, ktoré je uvedené v poznámke pod čiarou k odkazu 6.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 45 ods. 4 sa vypúšťajú slová „členského štátu“.

Vypúšťajú sa nadbytočné slová. Právny predpis Slovenskej republiky môže upravovať iba konanie príslušných orgánov Slovenskej republiky, nie iných členských štátov.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 46 ods. 1 písm. d) sa slovo „režim“ nahrádza slovom „obdobie“.

V súvislosti s časovým obmedzením platnosti odbornej kvalifikácie je vhodnejšie použiť spojenie „obdobie platnosti“ ako „režim platnosti“.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 49 ods. 1 písm. d) tretí bod znie:

„3. športových odborníkov, ak ide o doklad o odbornej kvalifikácii vydaný uznanou vzdelávacou inštitúciou,“.

V nadväznosti na možnosť získania odbornej kvalifikácie športového odborníka absolvovaním prípravy poskytovanej športovou organizáciou sa navrhovanou úpravou spresňuje, že ministerstvo školstva uznáva odbornú kvalifikáciu športového odborníka len v prípade, ak bola získaná vo formálnom vzdelávaní.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I § 49 ods. 1 písm. g) treťom bode sa slovo „vykonaných“ nahrádza slovom „vydaných“.

Jazyková úprava.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 53 ods. 3 písm. a) sa slová „spoločnom rámci odbornej prípravy“ nahrádzajú slovami „spoločnom rámci pre odbornú prípravu“.

Zabezpečuje sa dodržiavanie jednotnej terminológie. V § 53 ods. 1 je zadefinovaný spoločný rámec pre odbornú prípravu.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 53 ods. 3 písm. c) sa slová „spoločným rámcom odbornej prípravy“ nahrádzajú slovami „spoločným rámcom pre odbornú prípravu“.

Zabezpečuje sa dodržiavanie jednotnej terminológie. V § 53 ods. 1 je zadefinovaný spoločný rámec pre odbornú prípravu.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 56 ods. 2 a 5 sa slovo „mu“ nahrádza slovom „jej“.

Nahrádza sa nesprávne použité zámeno, keďže sa viaže k slovám „fyzická osoba“.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 58 ods. 5 sa slová „poistení zo zodpovednosti“ nahrádzajú slovami „poistení zodpovednosti“

Jazykovo-štylistická pripomienka.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I  § 60 sa slová „až 36“ nahrádzajú slovami „až 35“.

Oprava vnútorného odkazu – uznávanie dokladov o vysokoškolskom vzdelaní upravujú § 33 až 35.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. II bode 13 § 16 ods. 8 sa vypúšťajú slová „čiarka a“.

V názve Ministerstva dopravy, výstavby a regionálneho rozvoja Slovenskej republiky nie je čiarka medzi slovami „Ministerstvo“ a „dopravy“, a preto ju tam nie je potrebné vkladať.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. II sa za bod 15 vkladá nový bod 16, ktorý znie:

„16. V § 16a ods. 4 sa slová „§ 16 ods. 8“ nahrádzajú slovami „§ 16 ods. 9“.“.

Ostatné body sa primerane prečíslujú.

Oprava nesprávneho vnútorného odkazu.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. II sa novelizačný bod 17 označuje ako bod 16 a novelizačný bod 16 sa označuje ako bod 17.

Legislatívno-technická pripomienka. Mení sa poradie novelizačných bodov vzhľadom na postupnosť zmien v § 16c ods. 2 v týchto novelizačných bodoch.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. II bode 18 § 16c ods. 7 sa za slovo „platforma“ vkladá čiarka a slovo „ktorú“ a za slovo „prípravy“ sa vkladá čiarka a slovo „ktoré“.

Vzhľadom na nahradenie slov je potrebné upraviť aj tvar príslušného zámena.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. III bode 1 v úvodnej vete k poznámke pod čiarou sa slová „odkazu 28ab“ nahrádzajú slovami „odkazu 28b“.

Legislatívno-technická pripomienka. Opravuje sa nesprávne označenie nového odkazu v úvodnej vete k poznámke pod čiarou.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. IV bode 2 sa za slová „§ 31 až 34“ vkladajú slová „vrátane nadpisu nad § 31“.

Vzhľadom na vypustenie všetkých ustanovení upravujúcich uznávanie rovnocennosti dokladov o vzdelaní vydaných zahraničnými školami sa navrhuje vypustiť aj súvisiaci nadpis.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. V bode 2 v poznámke pod čiarou k odkazu 18 sa slová „§ 52“ nahrádzajú slovami „§ 51“, v poznámke pod čiarou k odkazu 19 sa slová „§ 44 a 52“ nahrádzajú slovami „§ 43 a 51“, v poznámke pod čiarou k odkazu 20 sa slová „§ 57“ nahrádzajú slovami „§ 56“ a v poznámke pod čiarou k odkazu 21 sa slová „§ 56“ nahrádzajú slovami „§ 55“.

Opravujú sa nesprávne odkazy v poznámkach pod čiarou.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VI bode 1 v poznámkach pod čiarou k odkazom 52aab a 52aac sa slová „§ 3 písm. l)“ nahrádzajú slovami „§ 3 ods. 2 písm. f)“ a v poznámke pod čiarou k odkazu 52aaj sa slová „§ 56“ nahrádzajú slovami „§ 55“.

Opravujú sa nesprávne odkazy v poznámkach pod čiarou.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII bode 1 v § 30 ods. 7 sa slová „písm. c)“ nahrádzajú slovami „písm. d)“.

Opravuje sa nesprávny vnútorný odkaz. Ustanovenia § 30 ods. 7 až 9 sa týkajú posudzovania dokladov uvedených v § 30 ods. 3 písm. d).

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII bode 2 v poznámke pod čiarou k odkazu 24e sa slová „§ 56“ nahrádzajú slovami „§ 55“.

Opravuje sa nesprávny odkaz. Ovládanie štátneho jazyka sa upravuje v § 55 návrhu zákona.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII sa za bod 2 vkladá nový bod 3, ktorý znie:

„3. Za § 33 sa vkladá § 33a, ktorý vrátane nadpisu znie:

„§ 33a

Odborná spôsobilosť na výkon zdravotníckeho povolania v inom členskom štáte

Potvrdenie, že obsah a rozsah špecializácie získanej na území Slovenskej republiky zodpovedá obsahu a rozsahu príslušnej špecializácie, vydáva na účely výkonu špecializovaných pracovných činností v inom členskom štáte ministerstvo zdravotníctva.“.“.

Doterajšie body 3 až 7 sa primerane prečíslujú.

Presun kompetencie Ministerstva zdravotníctva Slovenskej republiky na vydávanie potvrdení, že obsah a rozsah špecializácie získanej na území Slovenskej republiky zodpovedá obsahu a rozsahu príslušnej špecializácie na výkon špecializovaných pracovných činností v inom členskom štáte z navrhovaných prechodných ustanovení do nového paragrafu určujúceho príslušný orgán na vydávanie takýchto potvrdení, keďže nejde o prechodné ustanovenie.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII bode 3 v § 35 ods. 4 sa vypúšťa slovo „vydané“.

Formulačná pripomienka. Odseky 2 a 3 neupravujú vydávanie príslušných dokumentov, nie je preto vhodné odkazovať na tieto dokumenty ako na vydané podľa uvedených odsekov.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII bode 3 § 36 odsek 8 znie:

„(8) Ako diplom o špecializácii v príslušnom špecializačnom odbore v zdravotníckom povolaní lekár a v zdravotníckom povolaní zubný lekár sa podľa tohto zákona neuznáva kvalifikácia felčiar „фелдшер“ získaná v Bulharsku pred 31. decembrom 1999.“

Legislatívno-technická úprava textu.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII sa na konci bodu 3 pripájajú tieto slová: „Poznámka pod čiarou k odkazu 28a sa vypúšťa.“.

Legislatívno-technická úprava nadväzujúca na zmenu znenia § 36 zákona č. 578/2004 Z. z.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII sa za bod 3 vkladá nový bod 4, ktorý znie:

„4. V § 37b ods. 2 sa nad slovom „predpisu“ odkaz „28b)“ nahrádza odkazom „28d)“.

Poznámka pod čiarou k odkazu 28d) znie:

„28d) Napríklad § 52 ods. 5, § 53 ods. 6 okrem poslednej vety, ods. 7 okrem poslednej vety, ods. 8 okrem poslednej vety a ods. 9 okrem písm. d), e) a f), § 54 ods. 15 prvá veta a § 76 zákona č. 131/2002 Z. z. o vysokých školách a o zmene a doplnení niektorých zákonov, zákon č. ............./2015 Z. z..“.“.

Ostatné body sa primerane prečíslujú.

Technická úprava poznámky pod čiarou v nadväznosti na zavedenie novej poznámky pod čiarou k odkazu 28b) v novonavrhovanom § 36 ods. 7.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. VII bod 5 znie:

„5. Za § 102s sa vkladá § 102t, ktorý vrátane nadpisu znie:

„§ 102t

Prechodné ustanovenie k úpravám účinným od 1. januára 2016

Slovenská zdravotnícka univerzita v Bratislave vydáva osvedčenia podľa § 101 ods. 2 do 31. decembra 2015. Osvedčenia vydané pred 1. januárom 2016 Slovenskou zdravotníckou univerzitou v Bratislave podľa § 101 ods. 2 sa považujú za potvrdenia vydané podľa tohto zákona v znení účinnom od 1. januára 2016.“.“.

Úprava prechodného ustanovenia z dôvodu potreby zosúladenia s existujúcim právnym stavom uvedeným v § 101 ods. 2, kde je ustanovené vydávanie osvedčení Slovenskou zdravotníckou univerzitou v Bratislave. Z dôvodu zavedenia novej kompetencie Ministerstva zdravotníctva Slovenskej republiky na vydanie potvrdení od 1. januára 2016 je potrebné riešenie existujúcej kompetencie Slovenskej zdravotníckej univerzity v Bratislave na vydávanie osvedčení stanovením termínu ukončenia tejto kompetencie do 31. decembra 2015.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V prílohe k návrhu zákona, v Zozname preberaných právne záväzných aktov Európskej únie, sa v bode 1 za slovami „1137/2008“ vkladajú slová „z 22. októbra 2008“.

Ide o legislatívno-technickú úpravu týkajúcu sa zaužívaného spôsobu citácie právne záväzných aktov EÚ.

Ústavnoprávny výbor NR SR

Výbor NR SR pre zdravotníctvo

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať

o návrhoch uvedených v bodoch **1 až 48** spoločne s odporúčaním

**schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov **(tlač 1722) schváliť v  znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania vládneho návrhu zákona o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov **(tlač 1722a)** bola **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 18. novembra 2015 č. 211.

Týmto uznesením výbor zároveň poveril spoločného spravodajcu **Pavla Gogu**, aby na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a zároveň ho poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava november 2015

**Mojmír Mamojka**

predseda

Výboru NR SR pre vzdelávanie, vedu, mládež a šport